钦定古今图书集成/明伦汇编/氏族典/第249卷 > 张敷华
## 钦定古今图书集成/明伦汇编/氏族典/第249卷 > 张敷华

按《明外史张敷华传》：“敷华，字公实，安福人。父洪，死土
木难。敷华少负气节。年七岁，里社树为祟，麾群儿尽
伐之。景泰初，录死事。后入国学，举天顺八年进士，选
庶吉士。成化初，除兵部主事，历郎中，迁浙江参议。居
浙十馀年，历右参政、右布政使。弘治初，擢右副都御
史，巡抚山西。中道奔丧，服阕，还故官，改抚陕西，迁南”
京兵部右侍郎。十二年改右都御史，总督漕运，改掌
南京都察院，与林瀚、林俊、章懋称“南都四君子。”就迁
刑部尚书。正德元年召为左都御史。其冬，大臣与言
官请去刘瑾等。帝犹豫，敷华上疏不报。至除夕朝罢，
忽传旨与杨守随俱致仕。敷华即日就道。瑾恨未已，
坐敷华与守随等五十二人为奸党，榜之朝堂。家居
一年，病卒。瑾诛后，谥《简肃》。孙鳌山，官御史。